**Poveste de la etajul VIII**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Avusei un vis de-aseară,

Toată noaptea…se făcea…

Om cinstit, din casa mea,

Să mă dea banii afară!

Veneau, fraţilor, buluc,

După mine, teancuri mari,

Euroi, lire, dolari,

N-aveam un’ să mă mai duc,

M-alergau din dormitor,

Prin sufragerie iar,

Cât pe-aci eram să sar

Din balcon să mă omor,

Pân’ am pus mâna pe ei

Şi-n veceu i-am ȋntrebat,

Fără să-i fi numarat,

De-unde-s, ȋn papucii mei?!

C-am muncit decând exist,

Nu am fost ales primar,

N-am ajuns parlamentar,

Ori mai sus, un manelist,

Să ȋmi spună ei pe șleau,

Cu tupeu, neobrăzaţi,

Parcă ar fi fost furaţi,

Să-i arunc dacă nu-i vreau!

Io, ca să le fiu pe plac,

Fi’nd de fel și-ambiţios,

I-aruncai pe toţi, frumos,

Pe fereastră, ȋntr-un sac,

Şi de-atunci n-am mai ȋnchis

Niciun ochi, m-am perpelit,

M-am gândit și răzgândit

Ce-o-nsemna așa un vis?!

Ca s-aud ȋn zori bătăi

Disperate,-n ușa mea…

Finu Gică, o lichea,

Mi-e vecin, șade la doi,

Doar că, nu l-am mai văzut

Pe golan de câţiva ani,

De când i-am dat niște bani,

Evident, cu ȋmprumut,

Deschid ușa,-l văd ȋn hol,

Dup-un vis așa tâmpit,

M-așteptai de la falit

C-ar vrea de ţigări un pol,

“Nașule, să fii iubit!”

Zise el cu glas vioi

“Ţi-am adus banii napoi,

Iartă-mă, sunt cam grăbit!

Ia d-acilea, număraţi,

Două mii, și una-n plus,

Cu dobândă ţi-am adus

Banii-n mână, cash, curaţi”

C-ajunsei să mă ȋnchin…

Visul meu de-azi-noapte-avut,

Să iau bani daţi cu-mprumut,

Şi ce domn e al meu fin!

L-am ȋmbrăţișat, uimit,

Întrebând printre pupici:

“Ţi-ai luat cumva servici,

De ești chiar așa grăbit?”

“De-unde, nașule, bani ioc,

Dar acuma am să-mi iau,

Căci o masă vreau să dau

La toţi fraierii din bloc,

Şi pahare, negreșit,

Să bem, să ne chefuim,

Să ne supra-manelim…

Nu uita…ești invitat!

C-avusei azi-noapte-un vis,

Ce-l avui de zeci de ani,

C-o să-mi pice-un sac de bani

Şi-am s-o duc ca-n paradis,

Iar spre zori, așa, plocon,

Cum se-aruncă-n bloc la noi,

Pe fereastră-orice gunoi…

Mi-a picat sacu-n balcon!

De la unul de pe scară,

Sictirit și disperat…

Cred că banii-au ȋncercat

Să ȋl dea din casă-afară!”

Valeriu Cercel